****

**Ištrauka iš:** *„Atgimsta 1978 m. sukurta Broniaus Kutavičiaus ir Sigito Gedos oratorija“, Radvilė Buivydienė (2018)*

Leidinio muzikinės dalies redaktorius, muzikologas Linas Paulauskis teigia: „Kompozitorius tarytum šamanas puikiai žino, kaip užburti publiką ir įtraukti ją į savo apeigas. Lyg architektas jis stato preciziškas konstrukcijas – partitūras, dažnai primenančias mandalas iš įvairių geometrinių figūrų: ratų, kvadratų, kryžių ir žvaigždžių. O galbūt kaip archeologas šiuolaikinėmis priemonėmis rekonstruoja pamirštus senosios kultūros artefaktus.“

„Paskutinės pagonių apeigos“ negalėjo atsirasti be B. Kutavičiaus bendradarbiavimo su Sigitu Geda (1943–2008) – poetu, kuris kompozitoriui buvo itin artimas savo mąstysena, archajiškų archetipų paieškomis ir paslaptinga, fantastine vaizdinija. Niekas kitas taip tiksliai neapibūdina B. Kutavičiaus muzikos esmės, kaip šie kadaise išsakyti poeto žodžiai: „B. Kutavičiaus muzika labiau kilo iš kalbos, iš daiktų, žemės, netgi iš senovinės architektūros, iš ansamblio, iš ritualo, negu iš tada egzistavusios muzikos. Vėliau, o ir dabar, ji patyrė ir patiria tiek metamorfozių, kad aš kartais prarandu žadą.“

Nuoroda į šaltinį: [Atgimsta 1978 m. sukurta Broniaus Kutavičiaus ir Sigito Gedos oratorija](https://www.bernardinai.lt/2018-03-01-atgimsta-1978-m-sukurta-broniaus-kutaviciaus-ir-sigito-gedos-oratorija/)